Document ID: 32008D0056

KOMISIJOS SPRENDIMAS
2008 m. sausio 16 d.
dėl leidimo valstybėms narėms pratęsti naujų veikliųjų medžiagų bentiavalikarbo, prokvinazido ir sidabro tiosulfato laikinųjų registracijų galiojimą
(pranešta dokumentu Nr. C(2008) 9)
(Tekstas svarbus EEE)
(2008/56/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį Belgijai 2002 m. balandžio mėn. buvo pateikta bendrovės Kumiai Chemicals Industry Co. Ltd. paraiška įtraukti veikliąją medžiagą bentiavalikarbą į Direktyvos 91/414/EEB I priedą. Komisijos sprendimu 2003/35/EB (2) patvirtinta, kad pateikti visi reikalingi dokumentai, kuriuos galima laikyti iš esmės atitinkančiais tos direktyvos II ir III prieduose išdėstytus duomenų ir informacijos reikalavimus.
(2)
2004 m. sausio mėn. Jungtinei Karalystei buvo pateikta bendrovės DuPont (UK) Ltd. paraiška dėl prokvinazido. Komisijos sprendimu 2004/686/EB (3) patvirtinta, kad pateikti visi reikalingi dokumentai, kuriuos galima laikyti iš esmės atitinkančiais tos direktyvos II ir III prieduose išdėstytus duomenų ir informacijos reikalavimus.
(3)
2003 m. sausio mėn. Nyderlandams buvo pateikta bendrovės Enhold B.V. paraiška dėl sidabro tiosulfato. Komisijos sprendimu 2003/850/EB (4) patvirtinta, kad pateikti visi reikalingi dokumentai, kuriuos galima laikyti iš esmės atitinkančiais tos direktyvos II ir III prieduose išdėstytus duomenų ir informacijos reikalavimus.
(4)
Siekiant atidžiai išnagrinėti dokumentus ir kad valstybės narės turėtų galimybę suteikti ne ilgiau kaip trejus metus galiojančias augalų apsaugos produktų, kurių sudėtyje yra minėtų veikliųjų medžiagų, laikinąsias registracijas laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygos, susijusios su išsamiu veikliųjų medžiagų ir augalų apsaugos produktų vertinimu pagal toje direktyvoje nustatytus reikalavimus, buvo būtinas patvirtinimas, kad pateikti visi dokumentai.
(5)
Šių veikliųjų medžiagų poveikis žmonių sveikatai ir aplinkai pareiškėjų numatytais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitas rengiančios valstybės narės pateikė Komisijai vertinimo ataskaitų projektus: atitinkamai 2004 m. gegužės 10 d. - bentiavalikarbo, 2006 m. birželio 9 d. - prokvinazido ir 2005 m. lapkričio 9 d. - sidabro tiosulfato.
(6)
Gavus ataskaitas rengiančių valstybių narių vertinimo ataskaitų projektus nuspręsta, kad būtina pareiškėjų prašyti pateikti papildomos informacijos, kurią ataskaitas rengiančios valstybės narės turėjo išnagrinėti ir pateikti savo vertinimą. Todėl dokumentai dar nagrinėjami, o vertinimo nebus įmanoma baigti per Direktyvoje 91/414/EEB nustatytą laikotarpį.
(7)
Kadangi atliekant vertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti augalų apsaugos produktų, kurių sudėtyje yra atitinkamų veikliųjų medžiagų, laikinųjų registracijų galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentus. Tikimasi, kad vertinimo ir sprendimo dėl bentiavalikarbo, prokvinazido ir sidabro tiosulfato galimo įtraukimo į I priedą priėmimo procesas bus užbaigtas per 24 mėnesius.
(8)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti augalų apsaugos produktų, kurių sudėtyje yra bentiavalikarbo, prokvinazido ir sidabro tiosulfato laikinųjų registracijų galiojimą ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2008 m. sausio 16 d.

Labels: 0
3
6